Dr. Petrus Cornelius (Piet) Cloete (14 Julie 1928 – 21 September 1991) was van 4 Februarie 1961 tot 30 Maart 1980 predikant in vier NG gemeentes en van 1 April daardie jaar tot hy sy emeritaat op 22 Junie 1988 ontvang het, predikant in sinodale diens met opdrag ampsbediening en evangelisasie in die NG Kerk in die OVS. Hy het die Vrystaatse Kerk sedert 1962 op 'n wye terrein gedien en staan onder andere bekend as die eerste predikant in die provinsie wat in 1967 met die kleingroepbespreking in wyksbyeenkomste begin het. Cloete het op 'n plaas by Niekerkshoop grootgeword (waar hy ook gebore en gedoop is) en moes die Hoërskool Griekwastad in st. 8 verlaat ná sy pa se dood. Deur deeltydse studie, terwyl hy werksaam was by die Suid-Afrikaanse Spoorweë en Hawens en die departement van justisie, kon hy sy matriek in 1947 behaal. Sewe jaar later het hy voltyds op Stellenbosch gaan studeer. Nadat hy sy studie aan die Kweekskool voltooi het, is hy in 1960 gelegitimeer.